ก่อนหน้านี้เคยพูดถึงสิ่งที่ Isuzu D-Max ควรเพิ่มเติมหรือปรับปรุง ถ้าให้พูดแบบง่ายๆก็คือ "ติ" นั่นเอง ก่อนหน้านี้ก็เคยกับแบรนด์ยักษ์ใหญ่ญี่ปุ่น 2 แบรนด์มาแล้ว แบรนด์นึงมีองครักษ์มาหาว่าผมโจมตีโน่นนั่นนี่ แต่อีกแบรนด์ไม่มีเลยและยอมรับจุดตำหนิด้วยซ้ำ และก็เคยมีสมาชิกบอกให้ติแบรนด์สามเพชรบ้าง คราวนี้ผมเลยจัดให้บ้าง... ก็ Mitsubishi Triton อย่างที่หลายคนรู้กันดีว่ายอดขายรวมจากเดิมที่เคยอยู่ Top 3 ในตลาดกระบะ แต่ในช่วงปีสองปีมานี้กลายเป็นว่าแบรนด์อเมริกันอย่าง Ford ขึ้นมาเป็นอันดับ 3 แทน เรื่องแรกเลยคือหน้าตาที่หลายคนไม่ค่อยจะชอบกัน (แต่คนที่ชอบก็มี) ยังไม่ยอมปรับโฉมหน้าใหม่แม้จะล่วงเลยเข้าปีที่ 4 แล้ว ไม่อยากให้ยึดตาม Roadmap ของรุ่นเดิมๆว่าต้องปรับนิดๆหน่อยๆหรือไม่ปรับเลยตามแบบรุ่นเก่า เพราะอะไรๆมันก็เปลี่ยนไปตามเวลา คู่แข่งเริ่มมีหลายอย่างน่าสนใจมากขึ้น มันมากพอที่จะมาแย่งส่วนแบ่งยอดขายได้หรือร้ายสุดคือทำให้ตกอันดับลงได้ ฉะนั้นแม้ผมจะไม่ได้ซีเรียสมากเรื่องหน้าตาก็อยากจะให้ปรับโฉมหน้าเหมือนกัน อีกเรื่องก็คือเครื่องยนต์ของรถที่ยังคงกั๊กเครื่องดีเซล Mivec 2.4 ลิตร บล็อกล่าสุดไว้แต่รุ่นบนๆ แต่รุ่นล่างๆอย่างกระบะตอนเดียว หรือตัวเตี้ยทั้งหลายยังเป็นเครื่องเก่าอยู่ ส่งผลให้เครื่องเก่าก็ยังได้เกียร์เดิมนั่นคือ ธรรมดา 5 สปีด ส่วนเครื่องใหม่จะได้ ธรรมดา 6 สปีดแล้ว ถึงเรื่องนี้ไม่ค่อยมีใครคิดมาก แต่ผมว่าต้องมีคนอยากให้เปลี่ยนบ้าง เรื่องสุดท้ายคือระบบความปลอดภัยที่พี่มิตซูเล่นให้แค่เฉพาะตัวท็อป 4 ประตู เกียร์อัตโนมัติขับเคลื่อน 4 ล้ออย่างเดียว ทั้งรุ่นธรรมดาและพิเศษ ในขณะที่ค่ายอื่นยังดีที่ให้ในตัวขับเคลื่อน 2 ล้อบ้าง และอีกอย่างก็คือระบบความปลอดภัยมาตรฐานอย่าง ABS EBD ก็ยังไม่มาครบทุกรุ่นเลย บางคนอาจมองว่าไม่จำเป็นแต่ผมว่ามันจำเป็นมากสำหรับคนอย่างผมเลย ก็มีเพียงเท่านี้ครับ...หวังว่าทุกท่านจะยอมรับสิ่งที่ผมกล่าวมา